outisme – toortsie.com
September 12, 2017 September 20, 2017 ~ Toortsie	~ 4 Kommentaar
Februarie 9, 2017 Februarie 9, 2017 ~ Toortsie	~ Lewer kommentaar
Januarie 16, 2014 Januarie 16, 2014 ~ Toortsie	~ 9 Kommentaar
My dogter vertel my van 'n projek waar jy vir 100 dae elke dag 'n foto moet neem van iets wat jou gelukkig gemaak het en dit op faceboek of twitter pos. Iewers moet jy registreer, wat ek natuurlik nie weet waar nie, sodat hulle jou ook kan volg. Sulke positiewe goed maak my altyd ekstra opgewonde, so al weet ek nou nie presies hoe die opstellers daarvan dit wil hê nie, gaan ek deelneem en ek nooi julle ook uit. Vir 100 dae, opeenvolgende of nie, skryf neer, neem 'n kiekie, vertel dit op jou blog, sit dit op twitter, facebook of waar jy ook al wil, in jou badkamer teen die muur, net waar jy wil. Speel jy saam, of hoe? Dit kan NET 'n positiewe uitkoms hê.
Gister was my DAG 1 en ek het baie lekker dinge om te rapporteer.
Ek het by my ma gaan inloer en dit was 'n goedvoel oomblik. Soms is daar maar krapperigheid, maar gister was regtig lekker.
Ek het die middag gaan kuier by my kinders en kleinkinders en baie lekker met die 19 maande oue seuntjie gespeel, en die babatjie het vir my gelag. 🙂 Wat 'n voorreg. Kinders is en bly wonderlik. Solank jy vir hulle beskikbaar is, sal hulle hulle alles vir jou gee. Dit het ek net gister weer gesien. Ouma moes net beskikbaar wees en ouboeta het ouma karnuffel, oor my geklim en geklouter. Die speelgoedboks wat vergete iewers gestaan het, het skielik 'n SKAT geword toe ons net begin uitpak aan die goed. Die lekkerste ontdekkings is gemaak…
My outistiese nefie wat in Augustus nie 'n woord kon sê nie, die laaste tyd vir my Majy noem, het gister vir my TANNIE Majy genoem. Hy het ook "Saai die Waatlemoen" op sy manier gesing…. Sai amatemoen! 🙂 ELKE klein stukkie vordering voel soos 'n MASSIEWE deurbraak! Ons is SO opgewonde en glo hy gaan ons nog op vele terreine verras.
DAG 2, dis nou vandag, het goed begin, so ek kan sommer solank sy lekkertes begin intik. Indien daar nog is wat ek wil noem, sal ek dit by die volgende dae intik. Die SKAAL het beweeg! 🙂 My pa het altyd gesê daardie eerste paar kilo's wat jy verloor, is net maaggewig, en ek stem volmondig met hom saam, maar tog, as daai skaal roer, is dit tog te lekker! Ek weet ook 'n mens moenie elke dag weeg nie, net een maal per week…. nou ja… ek oortree heeltmal! Persoonlik dink ek dat dit net VOG was wat ek verloor het toe ek skielik baie water begin drink het. Ongeag, dis lekker, positief, 'n goeie begin. 🙂